Virallinen lehti nro C 402 , 22/12/1998 s. 0092



KIRJALLINEN KYSYMYS P-1206/98 esittäjä(t): Ulf Holm (V) komissiolle (6. huhtikuuta 1998) Aihe: Pohjavesien suojelu EU:ssa Ruotsalaisessa Västeråsin kunnassa on poliittiseksi ja juridiseksi kysymykseksi noussut tapaus, jossa kunnan lämpövoimala laskee Mälaren-järveen hiilituhkaa. Ensimmäisessä vaiheessa on kyse noin 3 000 tonnista, jota on käytetty epäilyttävästi täytemateriaalina laiturin rakentamisessa. Koska Mälaren-järveä käytetään suuren ihmismäärän juomaveden saantiin ja koska raakavettä otetaan läheltä hiilituhkan laskupaikkaa, kysymys on erittäin tärkeä. Asian oikeuskäsittelyssä käräjäoikeus vapautti syytetyt sillä perusteella, että he eivät olleet rikkoneet ehtoja, jotka lääninhallitus oli asettanut tuhkan käsittelylle. Samalla kuitenkin todettiin, että ehdot oli muotoiltu epäselvästi. Onko komissio sitä mieltä, että EU:n määräyksiä pohjavesien suojelusta voitaisiin soveltaa tähän tapaukseen? Pitääkö komissio varmana, että mitään haitallisia aineita ei voi vuotaa Mälaren-järveen, jonka puhtaus on erittäin tärkeää? Komission jäsenen Ritt Bjerregaardinkomission puolesta antama vastaus (19. toukokuuta 1998) Lämpövoimaloista ja muista polttolaitoksista peräisin oleva hiilen lentotuhka on mainittu jätteistä annetun neuvoston direktiivin 75/442/ETY(1) 1 artiklan a alakohdan mukaisen jäteluettelon laatimisesta 20 päivänä joulukuuta 1993 tehdyssä komission päätöksessä(2) vahvistetussa jäteluettelossa. Tämän jätteistä annetun direktiivin 75/442/ETY, sellaisena kuin se on muutettuna direktiivillä 91/156/ETY(3), 4 artiklassa säädetään: "Jäsenvaltioiden on toteutettava tarvittavat toimenpiteet sen varmistamiseksi, että jätteet hyödynnetään tai niistä huolehditaan vaarantamatta ihmisten terveyttä ja käyttämättä menettelyjä tai menetelmiä, joista voi aiheutua vahinkoa ympäristölle ja erityisesti, että: - ei vaaranneta vesiä, ilmaa, maaperää ja kasveja sekä eläimiä; - ei tuoteta melu- tai hajuhaittoja; - ei vahingoiteta haitallisesti maaseutua tai erityisalueita. Jäsenvaltioiden on myös toteutettava tarvittavat toimenpiteet jätteiden hylkäämisen, upottamisen tai valvomattoman huolehtimisen estämiseksi." Hiilen lentotuhkaa ei ole kuitenkaan mainittu vaarallisista jätteistä annetun direktiivin 91/689/ETY(4) 1 artiklan 4 kohdan mukaisen vaarallisten jätteiden luettelon laatimisesta 22 päivänä joulukuuta 1994 tehdyssä neuvoston päätöksessä(5) vahvistetussa vaarallisten jätteiden luettelossa. Tästä huolimatta on mahdollista, että hiilen lentotuhka sisältää aineita, jotka on mainittu pohjaveden suojelemisesta tiettyjen vaarallisten aineiden aiheuttamalta pilaantumiselta 17 päivänä joulukuuta 1979 annetun neuvoston direktiivin 80/68/ETY(6) tai tiettyjen yhteisön vesiympäristöön päästettyjen vaarallisten aineiden aiheuttamasta pilaantumisesta 4 päivänä toukokuuta 1976 annetun neuvoston direktiivin 76/464/ETY(7) liitteissä. Todennäköisempää on kuitenkin, että se sisältää aineita, jotka on mainittu näiden direktiivien liitteenä olevassa luettelossa II. Tällaisen tapauksen osalta direktiivissä 80/68/ETY säädetään, että jäsenvaltioiden on toteutettava toimenpiteitä näiden aineiden aiheuttaman pohjaveden pilaantumisen estämiseksi. Direktiivissä 76/464 sen sijaan säädetään, että kaikkiin sisämaan pintavesiin tapahtuviin päästöihin, joiden voidaan epäillä sisältävän jotakin tällaista ainetta, on vaadittava asianomaisen jäsenvaltion toimivaltaisen viranomaisen ennakkolupa, jotta jäsenvaltioiden vahvistamien ohjelmien laatutavoitteisiin päästäisiin. Koska muita yksityiskohtaisia tietoja ei ole käytettävissä, voidaan päätellä, että Ruotsin paikallishallinto on asettanut kyseessä olevan aineen veteen laskemista koskevat ehdot näiden kahden direktiivin mukaisesti. On kuitenkin mahdotonta antaa täsmällistä lausuntoa vaarallisten aineiden hajoamisesta, erityisesti veteen lasketun aineen ja järviveden suoran yhteyden aiheuttaman riskin osalta, koska käytettävissä ei ole yksityiskohtaisia tietoja päästötilanteen olosuhteista. Tästä syystä komissio pyytää Ruotsin viranomaisilta lisätietoja. (1) EYVL L 5, 7.1.1994. (2) EYVL L 194, 25.7.1975. (3) EYVL L 78, 26.3.1991. (4) EYVL L 377, 31.12.1991. (5) EYVL L 356, 31.12.1994. (6) EYVL L 20, 26.1.1980. (7) EYVL L 129, 18.5.1976.